钦定古今图书集成/明伦汇编/氏族典/第291卷 > 唐时举
## 钦定古今图书集成/明伦汇编/氏族典/第291卷 > 唐时举

按《武宁县志》：“时举号省庵。家贫，岁除无资，仅谷数筐
曝阶下。时举方负暄读书，妻命护之。时举俛诵不顾
谷，为群豕食尽，妻怒投其书，时举徐拾之，笑曰：‘奈何
为五斗稻，弃我千锺粟乎’？”丙午，以麟经魁楚，丁未会
魁，除会稽令。为政简易，行取大理评左。值严嵩狱起，
株连颇滥，时举多所平反。未几，卒于官。